AQSh O'zbekistonga harbiy yordam uzatadi, ammo qurol emas
O'zbekistonga tunda ishlatiladigan binokllar, himoya kiyimlari va asboblari hamda global kuzatish jihozlari (GPS) beriladi.
Bu qaror Amerika davlat xavfsizligi nuqtai nazaridan muhim hisoblanadi, deydi departament matbuot kotibasi Viktoriya Nuland. O'zbekiston Afg'onistonda tinchlikni ta'minlash harakatlarida hamkorlik qilmoqda. Xalqaro koalitsiyaga yuk tashiydigan O'zbekiston va Markaziy Osiyoning boshqa davlatlari hududidan o'tadi. AQSh Kongressi O'zbekistonda inson huquqlari bilan bog'liq ahvol ayanchli ekanidan norozilik bildirib, 2004-yildan beri yordamni cheklab qo'ygan. 2005-yilning mayida Andijon fojiasi ketidan bu choralar yanada kuchaytirilgan. Ular hamon amalda, deya eslatadi rasmiylar. Lekin hozir istisno tariqasida oz miqdorda madad ko'rsatishga ahd qilingan. Chunki, deydi diplomatlar, chegara xavfsizligi va terrorizmga qarshi kurashda qo'l keladigan vositalar bilan ta'minlash Amerika manfaatlari uchun ham xizmat qiladi. "Bu O'zbekistonning xalqaro terrorizmga qarshi salohiyatini oshiradi. Bular mudofaa vositalari. Afg'onistonga kirib-chiqish yo'llarini himoya qilishda qo'l keladi", - deydi Viktoriya Nuland. Bu qaror AQSh Kongressi yuqori palatasi - tomonidan ma'qullangan. Mavjud qonun AQSh tashqi ishlar vaziriga 2013-yilga qadar bu "mustasno qarorni" har olti oyda yangilashga ruxsat beradi xolos. Viktoriya Nuland Amerika bu harakati bilan O'zbekistondagi inson huquqlari ahvoliga ko'z yumayotgani yo'q, deydi. "2011-yilning oktabrida Klinton xonim O'zbekistonga borib, prezident Islom Karimov bilan ochiq gaplashgan va uni huquq va erkinlikni hurmat qilishga, tuzumni isloh qilishga va nohaq qamalganlarni ozod qilishga undagan", - deydi Nuland.